Source: http://jarvenpaa.cloudnc.fi/fi-FI/Toimielimet/Kaupunkikehityslautakunta/Kokous_21112019/LISAPYKALA_Oikaisuvaatimus_poikkeamislup(11513)
Timestamp: 2019-12-12 14:55:37+00:00
Document Index: 21954710

Matched Legal Cases: ['§ 2', '§ 8', '§ 8', '§ 44', '§ 2', '§ 2']

JARDno-2019-3436
Kiinteistön 186-1-101-1 omistajat ovat tehneet oikaisuvaatimuksen kiinteistöön 186-401-1-0802 kohdistuvasta päätöksestä (1.10.2019 19-0006-POI § 2) poiketa asemakaavasta. Poikkeamislupa koskee oikeutta rakentaa puistoalueelle rakennusalan ulkopuolelle sauna / pukutilat. Oikaisuvaatimukset ovat asian oheisaineistona.
Suunniteltu rakennus on liian lähellä asutusta; 40 - 50m etäisyys lähimmistä tonteista ei vaikuta uskottavalta arviolta. Väliin jäävä kasvillisuus ei anna minkäänlaista suojaa.
Saunarakennus on laajennus anniskeluoikeudet omaavalle kahvilaravintolalle. Epäillään vahvasti tämän yhdistelmän häiriöttömyyttä (mainitaan moottoriliikenne ja häiriökäyttäytyminen).
Luvanhakija on ilmoittanut rakentavansa sauna / pukutilojen lisäksi myös aidan, josta ei ole tarkempia tietoja. Mikäli aidalla rajataan kaikki toiminnat, se tarkoittaa Valkamatieltä uimarannalle johtavan polun katkeamista. Sen seurauksena kevyt liikenne siirtyy kiinteistön Tervanokantien 8 etelärajalle.
Oikaisuvaatimus esitetään hylättäväksi perusteettomana
Järvenpään kaupungin paikkatietoaineistojen mukaan saunarakennuksen etäisyys Valkamatien kaakkoisreunaan on noin 40 - 50 metriä. Lähimmät rakennukset sijaitsevat kauempana siitä, vähintään 5 metrin päässä tontinrajasta. Näillä etäisyyksillä hankkeella ei ole haitallisia vaikutuksia asutuksen suuntaan. Puistoalueella ja rakentamattomalla katualueella Valkamatien päässä kasvaa puita ja muuta kasvillisuutta.
Rantapuiston asemakaava on tullut voimaan 15.11.2004. Rakennuspaikka on kaavassa osoitettu puistoksi eli yleiseksi virkistysalueeksi, jonka käyttöä hanke tukee ja täydentää. Sillä seikalla, että yleisellä alueella saattaa esiintyä häiriötä ei vaikuta asiaan. Poikkeamispäätöksen mukainen rakentaminen ei aiheuta lisää liikennettä Valkamatielle, koska rakennuksen huolto ja asiakaspysäköinti tapahtuu pohjoissuunnasta nykyisen pysäköintialueen kautta. Uimarannan kevyen liikenteen järjestelyt tutkitaan erikseen puistoalueen jatkosuunnittelun yhteydessä.
Rakennusten lähiympäristö aitoineen, julkisivut ja sisätilat suunnitellaan tarkemmin ja ratkaistaan rakennusluvan yhteydessä. Kaupungin omistamalle alueelle tehtävien rakennelmien suunnittelusta ja toteutuksesta on sovittava kaupungin kanssa.
Kaupungin tavoitteena on kehittää Rantapuistoa kaupunkilaisten yhteiseen käyttöön kaupunginvaltuuston 21.1.2008 § 8 hyväksymän yleissuunnitelman sekä Rantapuiston pohjoisosan ja Kasinonlahden alueen 17.10.2017 §§ 8 ja 9 hyväksyttyjen puistosuunnitelmien pohjalta. Rantapuiston eteläosan kehittämistä on tarkoitus jatkaa tulevaisuudessa Kolmisoinnun alueen, Tervanokan uimarannan ja matonpesupaikan ympäristössä. Hyvinvointilautakunta on antanut asiasta lausunnon kokouksessaan 13.6.2019 § 44. Hyvinvointilautakunta esittää, että suunnitellut sauna- ja pukuhuonerakennukset soveltuvat sijainnin ja käyttötarkoituksen puolesta alueen toiminnalliseen kokonaisuuteen ja suosittaa osaltaan määräaikaista poikkeamista asemakaavasta. Poikkeamisen voidaan siten katsoa tukevan alueen kehittämisen yleisiä tavoitteita. Alueella ei ole luonnonsuojelun tai rakennetun ympäristön suojelun kannalta merkittäviä kohteita. Suunniteltua nykyiseen kahvilatoimintaan liittyvää lisärakennusta ei voida katsoa vaikutuksiltaan merkittäväksi rakentamiseksi.
Kaupunkikehityslautakunta päättää, koska jälkeenpäin ei ole tullut esille sellaista seikkaa tai asiantilaa, joka vaikuttaisi asian ja päätöksen uudelleen harkintaan, hylätä kiinteistön 186-1-101-1 omistajien tekemän oikaisuvaatimuksen kiinteistöön 186-401-1-0802 kohdistuvasta päätöksestä (1.10.2019 19-0006-POI § 2) poiketa asemakaavasta.
Asian käsittelyn aikana Pekka Luuk esitti Keijo Valveen kannattamana, että asia palautetaan uudelleen valmisteltavaksi.
Palautusesityksen jälkeen puheenjohtaja totesi, että asian käsittely keskittyy palautusesitykseen.
Käsittelyn jälkeen puheenjohtaja totesi, sitä lautakunnalta kysyttyään, ettei lautakunta ollut yksimielinen palautusesityksestä, joten asiasta äänestetään.
Jaa = Katri Kuusikallio, Markku Tenhunen, Laura Virkkunen, Pirjo Komulainen, Minna- Maria Siolanterä, Petri Perta, Hilppa Loikkanen, Sari Holi, Tapio Rantanen, Lauri Nurro, Tuula Siltasari = yksitoista (11) ääntä
Ei = Pekka Luuk, Pekka Heikkinen, Keijo Valve = kolme (3) ääntä
Äänestyksen jälkeen puheenjohtaja totesi, että lautakunta äänin yksitoista (11) Jaa- ääntä, kolme (3) Ei- ääntä päätti jatkaa asian käsittelyä.
Ei puheenvuoroja, joten puheenjohtaja totesi, että esittelijän esitys tuli lautakunnan päätökseksi.
Kaupunkikehityslautakunta päätti, koska jälkeenpäin ei ole tullut esille sellaista seikkaa tai asiantilaa, joka vaikuttaisi asian ja päätöksen uudelleen harkintaan, hylätä kiinteistön 186-1-101-1 omistajien tekemän oikaisuvaatimuksen kiinteistöön 186-401-1-0802 kohdistuvasta päätöksestä (1.10.2019 19-0006-POI § 2) poiketa asemakaavasta.